D'acord amb el que preveuen els articles 44 i següents del Reial decret 939/2005, de 29 de juliol, pel qual s'aprova el Reglament general de recaptació, així com la normativa específica de cada tribut, en general, es pot demanar d'ajornar o fraccionar el pagament d'un deute tributari en el cas que existeixin dificultats de tresoreria transitòries.
L'article 73 de la llei catalana 19/2010, de 7 de juny, de regulació de l'impost sobre successions i donacions, preveu que, en el cas de transmissions per causa de mort, si entre els béns heretats no hi ha suficients diners efectius o béns fàcilment realitzables per a pagar les quotes liquidades, els òrgans de gestió de l'Agència Tributària de Catalunya competents poden acordar l'ajornament del deute tributari per un termini de fins a un any (dos anys, en el cas d'herències causades entre l'1 d'agost de 2009 i el 31 de desembre de 2017), meritant interessos de demora, però sense necessitat de prestar garantia.
Alternativament, també a sol·licitud de l'interessat, i sempre que ho autoritzi el departament competent en matèria d'habitatge, els òrgans de gestió esmentats poden acordar que el pagament es faci mitjançant béns immobles constitutius de l'herència.
En les mateixes condicions que estableix el paràgraf precedent, i en els termes i amb els requisits que siguin fixats per reglament, els òrgans de gestió competents poden acordar l'ajornament del pagament de les liquidacions practicades per causa de mort fins que no s'hagin conegut els causahavents de la successió, sempre que aportin un compromís de constitució d'aval.
Els òrgans de gestió també poden concedir l'ajornament i el fraccionament de les autoliquidacions o liquidacions practicades per herència o llegat en nua propietat, en els termes i amb les condicions que siguin establerts per reglament.
b) Fraccionament de la liquidació per assegurances que es perceben en forma de renda
L'article 74 de la llei 19/2010 preveu que el pagament de l'impost corresponent a les assegurances sobre la vida l'import de les quals s'hagi de percebre en forma de renda, tant si el causant és el contractant de l'assegurança com si es tracta d'una assegurança col·lectiva, es pot fraccionar en el nombre d'anys de percepció de la pensió, si la renda és temporal, o en un nombre màxim de quinze anys, si la renda és vitalícia.
Aquest fraccionament no comporta la constitució de cap tipus de caució ni merita cap tipus d'interès.
El fraccionament a què es refereix el paràgraf precedent queda anul·lat si el beneficiari exerceix el dret de rescat, cas en el qual li són exigibles els pagaments pendents.
En cas que la pensió a què s'ha fet referència abans s'extingeixi durant el període de fraccionament del pagament de l'impost, els pagaments pendents deixen d'ésser exigibles.
Es pot acordar el fraccionament o l'ajornament del pagament de les autoliquidacions i liquidacions practicades arran de la transmissió per herència, llegat o donació dels béns i drets bonificats en la Llei 19/2010 (entre altres, els béns i drets afectes a una activitat econòmica, les participacions en entitats, l'habitatge habitual del causant i els béns del patrimoni cultural i natural).
En concret, es pot acordar l'ajornament durant cinc anys, sense interessos, sempre que quedi constituïda la garantia corresponent.
Acabat el termini de cinc anys serà possible, amb les mateixes condicions i requisits, fraccionar el pagament en deu terminis semestrals, abonant els interessos legals durant el temps que duri el fraccionament.
Normativa de referència: Llei 19/2010 de 7 de juny, de regulació de l'impost sobre successions i donacions (article 75) i Decret 414/2011, de 13 de desembre, pel qual s'aprova el Reglament de l'impost sobre successions i donacions (capítol segon).
Adquisició de l'habitatge habitual
L'article 113 del Reial decret 828/1995, de 24 de maig, pel qual s'aprova el Reglament de l'impost sobre transmissions patrimonials i actes jurídics documentats, preveu la possibilitat de fraccionar aquest impost en tres anualitats, sempre que l'habitatge no superi els 120 m 2.
La sol·licitud d'ajornament o fraccionament del pagament d'autoliquidacions s'ha de presentar dins el termini de pagament i presentació establert en la normativa pròpia de cada tribut el mateix dia de la presentació de l'autoliquidació.
- En el cas de l'impost sobre successions i donacions, en el supòsit d'herències i assegurances sobre la vida aquest termini és de sis mesos a comptar des de la data de meritació i d'un mes, en el supòsit de donacions.
- En el cas de l'impost sobre transmissions patrimonials i actes jurídics documentats, aquest termini és d'un mes a comptar des de la data de meritació.
Quan el deute que es demana ajornar o fraccionar deriva d'una liquidació practicada per l'Administració, cal distingir dos casos:
a) Si la liquidació està en el període voluntari d'ingrés, la sol·licitud s'ha de presentar dins el termini assenyalat per a l'ingrés de la liquidació.
b) Si la liquidació es troba en període executiu de recaptació, es pot presentar la sol·licitud en qualsevol moment, però sempre abans que es notifiqui l'acord d'alienació dels béns embargats.
Cal emplenar les dades bancàries del compte en què es domicilia el pagament (el titular del compte ha de ser la persona sol·licitant).
La sol·licitud es pot presentar presencialment, telemàticament o per telèfon, a través del 012.
Podeu consultar l'apartat de més informació i accés al tràmit.
Fotocòpia del DNI de les persones interessades.
Documentació acreditativa de la representació, si és el cas.
Fotocòpia de l'imprès d'autoliquidació degudament omplert i presentat davant l'Administració, amb indicació del número d'expedient corresponent.
Documentació relativa a la garantia aportada, si és el cas.
Documentació acreditativa de les dificultats transitòries de tresoreria. *
- Fotocòpia de la darrera declaració de l'IRPF o ingressos anuals.
- Fotocòpia del resum anual dels comptes corrents
En el cas de persones jurídiques (societats):
- Balanç de situació i compte de resultats dels tres darrers exercicis degudament aprovats i presentats al Registre Mercantil.
- Balanç de situació tancat a la data de sol·licitud d'ajornament o fraccionament, o darrer balanç mensual o trimestral de l'any de què es disposi, degudament signat per l'administrador de l'empresa.
- Fotocòpia de la declaració de l'impost sobre societats del darrer exercici.
- Fotocòpia del resum anual dels comptes corrents.
- Fotocòpia del full de l'escriptura on figuri el nomenament de l'administrador de l'empresa.
- Fotocòpia del NIF de l'administrador de l'empresa i del full de l'escriptura de nomenament.
* Per a les sol·licituds d'ajornaments fraccionaments d' imports inferiors a 3.000 € no és necessària l'aportació de la documentació que acrediti l'existència de dificultats transitòries de tresoreria, d'acord amb el que preveu la Instrucció del director de l'Agència Tributària de Catalunya de 26 de febrer de 2020.
Cal tenir present però, que l'Agència pot requerir, si ho considera, l'aportació de la documentació esmentada.
- Una sol·licitud presentada en període voluntari impedeix l'inici del període executiu, però no la meritació de l'interès de demora.
- La presentació de la sol·licitud en període executiu no impedeix que l'Administració tributària pugui iniciar o, si escau, continuar el procediment de constrenyiment durant la tramitació de l'ajornament o fraccionament.
Llevat dels supòsits en què una norma ho prevegi de manera expressa, l'ajornament o el fraccionament d'un deute meriten interessos de demora des de la data de venciment del termini voluntari d'ingrés.
En el cas que la garantia aportada sigui un aval bancari, l'interès de demora exigible és l'interès legal.
En l'ajornament: si el contribuent no fa efectiu l'import del deute ajornat dins el termini concedit, es reclamaran el deute i els seus interessos per la via executiva.
En el fraccionament: es reclamaran per via executiva l'import del termini no ingressat i dels seus interessos.
Si no s'abona el deute, es consideraran vençuts els terminis pendents i s'exigiran per la via de constrenyiment.
Quan s'hagin constituït garanties parcials i independents per a cada termini, l'incompliment d'un termini determinarà l'exigència per via de constrenyiment d'aquell termini i els seus interessos de demora, subsistint el fraccionament per la resta de terminis.
El termini per considerar desestimada per silenci la sol·licitud presentada és de sis mesos.
L'Agència Tributària de Catalunya pot concedir, de manera automatitzada, l'ajornament o fraccionament de sol·licituds corresponents a deutes d'entre 100 i 3.000 €.
D'acord amb el que preveu la Resolució VEH/9/2020 de 8 de gener, per la qual s'aproven les aplicacions informàtiques per a les actuacions administratives automatitzades en l'àmbit de l'Agència Tributària de Catalunya, la concessió dels ajornaments o fraccionaments es pot realitzar de manera automatitzada.
La concessió automatitzada implica la notificació de l'acte administratiu, lliurant de manera automàtica el document de notificació per compareixença a la seu electrònica, juntament amb el justificant de la sol·licitud i la resolució de concessió.
La resolució de concessió, que inclou un codi segur de verificació (CSV), conté els terminis de pagament concedits i els imports corresponents.
No es farà cap altra notificació prèvia al càrrec en compte del primer termini.